tartuNLP/wikipedia-smugri-20251201 huggingface dataset:
Gríma Kärmekieli

Gríma Kärmekieli on kuvitteellinen henkilö J.R.R. Tolkienin kirjassa "Taru sormusten herrasta".
Gríma Kärmekieli oli Saruman Valkoisen vakooja Rohanissa. Hän myrkytti Théodenin mielen, joka tuli täysin riippuvaiseksi Grímasta, ja sai tämän luopumaan vastarinnasta Sarumanin örkkiarmeijoita vastaan. Gandalfin pelastettua Theodenin tämä karkotti Gríman Rohanista. Viimeisinä elonhetkinään hän tappoi Sarumanin Konnussa ja yrittäessään pakoon kuoli hobittien ampumiin nuoliin. Gríman englanninkielinen nimi on Gríma Wormtongue (muinaisenglannissa worm tarkoitti paitsi matoa myös käärmettä).
Gríma elokuvassa.
Elokuvassa Gríman avulla Saruman myrkytti taioillaan Théodenin mielen "Kahdessa tornissa", ja Saruman puhui Gandalfille Théodenin suun kautta. Gríma tappoi Sarumanin Orthancin huipulla ja Legolas ampui hänet. Tämä jätettiin "Kuninkaan paluun" teatteriversiosta pois, koska ohjaaja Peter Jacksonin mielestä ei olisi ollut sopivaa esittää kohtausta elokuvan alussa.
Kerry King

Kerry Ray King (s. 3. kesäkuuta 1964 Los Angeles, Kalifornia, Yhdysvallat) on yhdysvaltalaisen thrash metal -yhtye Slayerin perustaja ja kitaristi. 
Hän on soittanut myös Megadethissä, mutta hänet korvattiin Chris Polandilla. King oli sijaisena Megadethin 1987 kiertueella, ja Dave Mustaine olisi halunnut Kingin vakituiseksi kitaristiksi, mutta King jäi Slayeriin. 
King on eronnut kerran, nykyisen vaimon nimi on Ayesha King ja hänellä on myös lapsi ensimmäisestä avioliitosta nimeltään Shyanne Kymberlee King.
Kerry King on tunnettu ateistina, muun muassa dokumentissa "Metal: Headbanger's Journey" hän kommentoi: "Tykkään käydä kristinuskon kimppuun, koska se on pahimman sortin aivopesua, joka kuitenkin on täysin sallittu USA:ssa, ja luultavasti myös muualla maailmassa."
Vapaa-ajallaan King kasvattaa käärmeitä.
King julkaisi uransa ensimmäisen sooloalbumin ”From Hell I Rise” 17. toukokuuta 2024 Reigning Phoenix Musicin kautta.
SilverCrest

SilverCrest on Lidlin elektroniikan ja pienkoneiden halpatuotemerkki. SilverCrest-tuotteiden valikoima ja saatavuus vaihtelevat kampanjapäivittäin. Tuotteisiin kuuluvat muun muassa kodin pienkoneet, parranajokoneet, kuulokkeet, tietokoneen hiiret ja näppäimistöt, varavirtalähteet, WLAN-reitittimet, DVD-soittimet sekä maailmanradiot.
SilverCrest-tuotteita myyvät ja valmistuttavat myös eräät saksalaiset yhtiöt. Esimerkiksi Saksan Soestissa sijaitseva Targa GmbH:n elektroniikkayhtiö, sekä Bochumissa sijaitseva Kompernaß Handelsgesellschaft mbH myyvät nettikaupoissaan SilverCrest-merkkisiä tuotteita. Hampurilainen Lidlin alihankkija Hoyer Handel GmbH myy myös SilverCrest-tuotteiden varaosia.
Lidl ei paljasta SilverCrest-tuotteiden alkuperää tai valmistajia, mutta koska tuotteet ovat verrattain edullisia tunnettujen merkkien verrokkeihin verrattuna, arvioidaan, että Lidliin yhteydessä olevat yhtiöt valmistuttavat tuotteensa pääosin Kiinassa ja pelkkä laadunvalvonta tapahtuu Saksassa. Hoyer Handelilla on kaksi ostokonttoria Kiinassa: yksi Hongkongissa ja yksi Shenzhenissä. Myös Kompernassilla on toimintaa Kiinassa.
Ulkonäöllisesti monet SilverCrest-tuotteet noudattavat tunnetumpien valmistajien linjaa.
Discovery

Discovery tarkoittaa seuraavia asioita:
Discovery -nimisiä albumeita.
Discovery on myös seuraavien musiikkialbumien nimi:
Ruotsin juoma

Ruotsin juoma (saks. "Schwedentrunk") on 1600-luvulla kolmikymmenvuotisessa sodassa käytetty kidutuskeino. Tätä Ruotsin armeijan sotilaiden virtsasta ja ulosteesta valmistettua juomaa käytettiin mm. saksalaisten sotavankien kiduttamiseen.
Discovery Channel

Discovery Channel (puhekielessä usein myös pelkkä "Discovery") on dokumenttiohjelmien tuotantoyhtiö, jonka perusti John Hendricks 17. kesäkuuta 1985. Lisäksi Discovery ylläpitää viittä omaa kansainvälistä kanavaansa: Discovery Channel, Discovery World, Discovery Science, Discovery Travel &amp; Living, Animal Planet ja teräväpiirtoinen Discovery HD. Discovery tunnetaan dokumenttiohjelmistaan, jotka käsittelevät niin historiaa, nykypäivää, kuin tulevaisuuttakin. Aiheet voivat olla hyvin teknisiä tai esimerkiksi luontoon liittyviä. Kanava on vuosituhannen vaihteen jälkeen siirtynyt lähes täysin tosi-tv -formaattiin.
Maailmalla.
Discovery Channel toimii 220 maassa.
Suomessa Discoveryn kanavia välitetään kaapeliverkossa ja satelliitin kautta. Kaikki ohjelmat on tekstitetty tai puhuttu suomeksi. 1. syyskuuta 2007 lähtien kanavista yhtä on välitetty myös Suomen digitaalisessa antenniverkossa. Kanavat ovat maksullisia. Discoveryn tuottamia sarjoja ja ohjelmia on nähty Suomessa myös ilmaisilla pääkanavilla. Näitä ovat olleet muun muassa MTV3:lla "Myytinmurtajat", Nelosella "American Chopper" ja Jimillä "Miami Ink", "London Ink", "American Hotrod" ja "Likaiset työt". Discoveryn ohjelmia nähdään Suomessa myös maksuttomilla TV5- ja Kutonen-kanavilla, jotka ovat Discoveryn tytäryhtiön Discovery Networks Finlandin omistamia.
Lähetysajat ja muuta.
Discovery lähetti ohjelmaa kello 18–05 (vuosina 1985–2002) ja vuosina 2002–2005 kello 18–00 tai vaihdellen. 29. elokuuta 2005 alkaen Discovery Channel on lähettänyt ohjelmaa ympäri vuorokauden. Kanava tunnettiin myös nimellä "The Discovery Channel" aloittaessaan.
Erkki Rekimies

Erkki Vilho Kalevi Rekimies (21. marraskuuta 1923 Kouvola – 14. toukokuuta 1995) oli suomalainen lehtimies ja nuortenkirjojen kirjoittaja, joka tuli tunnetuksi romaanillaan Tapporahat (1959). 
Rekimiehen vanhemmat olivat varikonpäällikkö Vilho Aleksanteri Rekimies ja Hilja Keidas. Rekimies työskenteli vuosina 1946–1952 toimittajana Sisämaa-, Lapin Kansa- ja Rovaniemi-lehdissä ja hän oli freelancetoimittajana radiossa 1948–1952 ja 1965–1967. Rekimies tuli ylioppilaaksi Varkauden yhteiskoulusta vuonna 1947 ja valmistui opettajaksi 1953 Jyväskylän opettajaseminaarista ja hän toimi sitten opettajana ja koulunjohtajana Kuusankoskella 1953–1975. Rekimies opetti myös suomen kieltä ja kirjallisuutta paikallisessa kansalaisopistossa ja hän kirjoitti kolumneja Kouvolan Sanomat-lehteen.
Rekimies oli kirjoittajayhdistys Paltan johtokunnassa 1969–1972 ja Idän puheenjohtaja 1971–1973. Rekimiehen puoliso oli kirjailija Reetta Rakel Kaarina Rekimies (o.s. Sipinen) vuodesta 1949.
Sick of It All

Sick of It All (SOIA) on yhdysvaltalainen hardcore punk -yhtye, jonka perustivat veljekset Lou Koller (laulu) ja Pete Koller (kitara) sekä Armand Majidi (rummut) ja Rich Cipriano (basso) vuonna 1986 New Yorkin Queensissä. Kollerin veljekset olivat keksineet yhtyeen nimen pari vuotta aiemmin kotitalonsa kellarissa. Alkuperäisjäsenistä Cipriano lähti yhtyeestä vuonna 1992. Hänen korvaajakseen löydettiin Craig Setari.
Kokoonpano.
Entiset jäsenet:
Massacre

Massacre oli vuosina 1984–1996 epäsäännöllisesti toiminut yhdysvaltalainen death metal -yhtye. 
Kitaristi Allen West ja rumpali Bill Andrews perustivat yhtyeen Floridassa vuonna 1984. Pian perustamisen jälkeen mukaan liittyivät laulaja Kam Lee ja kitaristi Rick Rozz. Alkuvuosina yhtye hajosi ja kokoontui uudelleen useita kertoja. Erään hajoamisen jälkeen vuonna 1987 Rozz, Butler ja Andrews liittyivät Deathiin. 
Massacren debyyttialbumi "From Beyond" julkaistiin vuonna 1991. Kaksi vuotta myöhemmin ilmestyi EP "Inhuman condition", jolla vieraili Venomin Conrad Lant. 
Yhtye hajosi jälleen vuonna 1991, kunnes Lee ja Rozz vuonna 1996 julkaisivat Massacren nimellä yhtyeen viimeiseksi jääneen albumin "Promise". Pian julkaisun ja sitä seuranneen murskakritiikin jälkeen yhtyeen toiminta lakkasi kokonaan.
Basisti Terry Butler soittaa nykyään Six Feet Under -yhtyeessä ja kitaristi Allen West vuonna 2003 comebackin tehneessä Obituaryssä.
Juuse Tamminen

Jooseppi Arvid (Juuse) Tamminen (29. marraskuuta 1888 Ylöjärvi – 7. kesäkuuta 1962 Helsinki) oli suomalainen Ikaalisissa asunut kansakoulunopettaja ja kirjailija, joka kirjoitti 1950-luvulla historiallisia nuortenromaaneja. Tamminen sai 1953 "Nuorten kirja ry":n palkinnon ja 1955 Topelius-palkinnon.
Tamminen sai päästötodistuksen 1913 Jyväskylän seminaarista. Hän toimi opettajana Alahärmässä 1913-1914, Messukylässä Hurman koulussa 1914–1917, Ikaalisten kirkonkylässä 1917–1922, Aitolahdella Sorilan koulussa 1922–1934 sekä vuodesta 1934 lähtien Helsingin maalaiskunnan Puistolan koulussa. Tamminen hoiti pariin otteeseen Jyväskylän seminaarissa kasvatus- ja opetusopin lehtorin viransijaisuutta.
Tamminen oli Ikaalisissa muun muassa kuntakokouksen sekä opettajayhdistyksen puheenjohtajana sekä 1918-1921 suojeluskunnan paikallispäällikkönä. Aitolahdella hän oli kirkkovaltuuston ja kirkkoneuvoston, kunnanvaltuuston, kunnallislautakunnan, maatalouskerhovaliokunnan sekä tulo- ja omaisuusverolautakunnan jäsenenä. Hän toimi myös useita vuosia Aitolahden kunnansihteerinä ja Messukylän-Aitolahden opettajayhdistyksen puheenjohtajana sekä oli mukana Aitolahden suojeluskunnassa.
Suomen sisällissodassa hän osallistui Ikaalisten rintaman taisteluihin valkoisten joukoissa toimien komppanianpäällikkönä.
Juuse Tamminen on lauluntekijä Arto Tammisen isoisä sekä imitaattori ja ääninäyttelijä Jarkko Tammisen isoisän isä.
Lars Korvald

Lars Korvald (29. huhtikuuta 1916 – 4. heinäkuuta 2006) oli norjalainen poliitikko, Norjan pääministeri 1972–1973 kristillisestä kansanpuolueesta ("Kristelig Folkeparti"). Hän oli myös puolueensa johtaja 1967–1975 ja 1977–1979.
Korvald syntyi Nedre Eikerissä. Hän valmistui maatalouskorkeakoulusta 1943 ja opetti Rådessa maatalouskoulussa ja nousi sen rehtoriksi 1952. Hän liittyi kristillisiin 1945 ja valittiin Suurkäräjille 1961 ja jätettyään sen vuonna 1981 toimi Østfoldin maaherrana viisi vuotta.
Korvald toimi kolmen puolueen koalitiohallituksen pääministerinä 18. lokakuuta 1972 – 16. lokakuuta 1973, kun edellinen pääministeri Trygve Bratteli erosi norjalaisten hylättyä niukasti kansanäänestyksen Euroopan yhteisöön liittymisestä. Korvald erosi kun työväenpuolue voitti parlamenttivaalit. Parlamentissa hän oli vuoteen 1981 asti, joista 16 vuotta parlamenttiryhmänsä johtajana.
Agni-jooga

Agni-jooga (, ) on yhdysvaltalainen yhteisö, jonka venäläinen taidemaalari Nicholas Roerich (Nikolai Konstantinovitch Rerikh) ja hänen vaimonsa Helena Roerich (Elena Ivanovna Rerikh) perustivat vuonna 1920 New Yorkissa.
Sana "agni" on sanskritin kieltä ja tarkoittaa "tuli". Se on myös Vedan jumalan nimi. Roerichien käyttämässä yhteydessä se tarkoittaa henkistä tulta sydämessä tai fyysistä energiaa.
Sana joga ei viittaa Hatha joogan fyysisiin harjoituksiin eikä Bhakti Yogaan tai Raja Yogaan vaan tarkoittaa tietoista pyrkimystä seurata johtajien opettamia periaatteita jokapäiväisessä elämässä ja työssä.
Pax Cultura

Pax Cultura on Nikolai Roerichin (1874–1947) kulttuurikohteita suojelemaan perustaman liikkeen motto. Liikettä symboloi kolme ympyrän sisällä olevaa palloa. Tämä symboli tunnetaan nimellä "Banner of Peace".
Pax Cultura eli "Rauhaa kulttuurilla" -liikkeen ansiosta Roerichia esitettiin ("long list") Nobelin rauhanpalkinnon saajaksi kolmesti, vuosina 1929, 1933 ja 1935.
Slovakian kansallispuolue

Slovakian kansallispuolue ( eli SNS) on slovakialainen nationalistinen puolue. Se perustettiin 1990, mutta se pitää ideologisena edeltäjänään vuosina 1871–1938 toiminutta samannimistä puoluetta.
Uusi SNS perustettiin 1990. Se ei ole laillisesti alkuperäisen SNS:n seuraaja, vaan myös 2001–2003, 2004 ja 2005–2006 toiminut "Pravá slovenská národná strana" (Oikea kansallispuolue) ja 2005–2006 toiminut "Zjednotená slovenská národná strana" (yhdistynyt kansallispuolue), jotka yhdistyivät 2006 "Slovenská národná koalícia - Slovenská vzájomnosťksi" pitävät itseään todellisena alkuperäisen SNS:n seuraajana.
SNS:llä on ollut edustajia parlamentissa 1990–2002, 2006–2012, 2016–2020 ja 2023–. Slovakian politiikassa merkittävän kannatuksen saavuttavalla SNS:llä on vaa'ankieliasema hallitusta muodostettaessa. Se osallistui toiseen Mečiarin hallitukseen 1992–1994 neljällä ministerillä ja kahdella ministerillä kolmanteen Mečiarin hallitukseen. Unkarilaisten puolueen (SMK) johtaja Béla Bugárin mukaan SNS:n opetusministeri Eva Slavkovská tuhosi tuolloin kaikki kansallisten vähemmistöjen koulutuksessa saavuttamat oikeudet.
Vuoden 2006 vaalit voittaneen vasemmistolaisen SMERin johtajaa Robert Ficoa arvosteltiin, kun hän kutsui SNS:n hallituskumppaniksi, ja Euroopan parlamentin sosialistiryhmä uhkasi erottaa SMERin jäsenyydestään.
Vuoden 2010 vaaleissa puolue ylitti niukasti äänikynnyksen (5,24 %). Vuonna 2012 se ei päässyt parlamenttiin. Vuoden 2016 vaaleissa puolue nousi kuitenkin uudelleen parlamenttiin saatuaan 8,6 % äänistä ja 15 paikkaa.
Suse

Suse tai SUSE voi tarkoittaa seuraavia:
Nikolai Roerich

Nikolai Roerich (syntyjään Nikolai Konstantinovitš Rerih, , 9. lokakuuta 1874 Pietari – 13. joulukuuta 1947 Kullu, Intia) oli venäläissyntyinen 1920-luvulla Yhdysvaltoihin muuttanut taidemaalari, graafikko, lavastaja, teosofi, kirjailija, arkeologi ja henkinen opettaja. Roerichia esitettiin kolmesti, 1929, 1933 ja 1935, ("long list") Nobelin rauhanpalkinnon saajaksi. Roerich tunnetaan myös Agni-joogan perustajana.
Marco Amelia

Marco Amelia (s. 2. huhtikuuta 1982 Frascati) on italialainen jalkapallomaalivahti. Hän pelasi Serie A:ssa yli 200 ottelua vuosina 2003–2014 ja Italian A-maajoukkueessa yhdeksän ottelua vuosina 2005–2009.
Seurajoukkueura.
Amelia pelasi AS Roman junioreissa mutta ei päässyt edustusjoukkueessa pelaamaan. Hän pelasi ensimmäiset liigaottelunsa Serie C1:ssä ja Serie B:ssä Livornon joukkueessa. Hän pelasi ensimmäiset Serie A -ottelunsa, 13 kappaletta, syksyllä 2003 lainasopimuksella Leccessä. Kevätkauden 2004 hän oli lainalla Serie A -joukkue Parmassa mutta jäi ranskalaisen Sébastien Freyn varamaalivahdiksi. Maaliskuussa hän pääsi vaihdosta kentälle yhdessä UEFA-cupin ottelussa Freyn tultua ajetuksi ulos kentältä rikkeen vuoksi. Kausina 2004–2008 Amelia pelasi Serie A:han nousseen Livornon ykkösmaalivahtina 130 liigaottelua. Kaudella 2006–2007 hän pelasi UEFA-cupissa kahdeksan ottelua ja teki vierasottelussa Belgradissa Partizania vastaan viime minuuttien 1–1-tasoitusmaalin. Kaudella 2008–2009 hän pelasi Palermossa 34 ja kaudella 2009–2010 Genoassa 30 Serie A -ottelua. Hän pelasi Genoassa kolme Eurooppa-liigan ottelua.
Amelia edusti kausina 2010–2014 AC Milania mutta ei saavuttanut ykkösmaalivahdin asemaa. Hän pelasi Serie A:ssa kausittain neljä, yhdeksän, yksitoista ja viisi ottelua. Kaudella 2010–2011 Milan voitti liigamestaruuden. Mestarien liigassa Amelia pelasi yhteensä kuusi ottelua. Uransa viime vuodet hän vietti alemmilla sarjatasoilla Rocca Priorassa, Perugiassa, Lupa Castelli Romanissa ja Vicenzassa sekä kaudella 2015–2016 varamaalivahtina Englannin Valioliigan Chelseassa. Amelia pelasi viimeiset ottelunsa vuonna 2017.
Maajoukkueura.
Amelia voitti alle 21-vuotiaiden Euroopan-mestaruuden Italian joukkueen ykkäsmaalivahtina vuonna 2004. Hän oli kesäolympialaisissa 2004 Italian pronssia saavuttaneen joukkueen varamaalivahti. Hän pelasi ensimmäisen A-maaottelunsa Marcello Lippin valmentamassa Italian maajoukkueessa marraskuussa 2005 ystävyysottelussa Norsunluurannikkoa vastaan. Amelia oli MM-kilpailuissa 2006 maailmanmestaruuden voittaneessa Italian joukkueessa varamaalivahtina. Myös EM-kilpailuissa 2008 ja Maanosaliittojen cupissa 2009 hän oli varamaalivahtina. Hän pelasi kaikkiaan yhdeksän A-maaottelua, joista kaksi kuului MM-karsintaan ja yksi EM-karsintaan ja kuusi oli ystävyysotteluita.
El otro yo

El otro yo oli vuosina 1996–2000 toiminut helsinkiläinen yhtye, joka yhdisteli ennakkoluulottomasti etnisiä soittimia konemusiikkiin luoden uudenlaisen etnotekno-tyylin.
El otro yo teki lukuisia studioäänityksiä, joista vain yksi julkaistiin underground-levityksenä 1996. El otro yo myös vieraili toisten artistien levytyksillä, kuten Suburban Tribe -yhtyeen "Panorama"-levyllä. Julkisten äänitteiden vähyydestä huolimatta yhtye oli erittäin suosittu live-esiintyjä niin festivaaleilla kuin klubeillakin.
El otro yo oli tunnettu myös poikkeavasta monipiste PA-tekniikan käytöstä sekä infrataajuuksien hyödyntämisestä. Varsinainen uranuurtaja El otro yo oli didgeridoon käytössä ja toikin sen ensimmäisenä suomalaisena yhtyeenä esiin pääasiallisena soittimena. Tämä suuntaus herätti huomiota jopa Yhdysvaltoja myöten ja elokuvaohjaaja Kevin di Novis suunnitteli tekevänsä elokuvan El Otro yon musiikin ympärille.
Valmuskat

 
Valmuskat ovat "Tricholoma"-sukuun kuuluvia sieniä, joita esiintyy Suomessa kymmeniä lajeja, mutta lajit ja niiden levinneisyys ovat kuitenkin huonosti tunnettuja. Taksonomian uudistumisen vuoksi myös muihin sienisukuihin kuuluu lajeja, joiden suomenkielinen nimi on valmuska.
Valmuskat ovat keski- tai suurikokoisia sieniä, jotka ovat kellertävä- tai valkoitiöisiä ja joiden heltat ovat kolotyvisiä. Valmuskoiden tunnistamisessa ovat haju ja maku tärkeitä. Monet valmuskat ovat hyviä ruokasieniä, mutta osa on myös pahanmakuisia tai jopa myrkyllisiä. Valmuskat ovat mykoritsasieniä, joista monien itiöemiä esiintyy vasta myöhään syksyllä.
Luettelo suomenkielisistä lajinimistä.
Useille "Tricholoma"-lajeille on annettu suomenkielinen lajinimi:
Taksonomian epäselvyyden ja muuttumisen vuoksi useissa muissakin sienisuvuissa on "valmuska"-nimisiä sieniä, kuten
Uhanalaisuus.
Puolisen tusinaa "Tricholoma"-lajia kuuluu valtakunnallisesti tarkkailtaviin tai alueellisesti uhanalaisiin lajeihin Suomessa.
Niko Kranjčar

Niko Kranjčar (s. 13. elokuuta 1984 Zagreb, Kroatia) on kroatialainen jalkapalloilija. Hän edustaa Englannin Valioliigassa pelaavaa Queens Park Rangersia lainalla Dynamo Kiovasta. Hänen isänsä on Kroatian jalkapallomaajoukkueen entinen päävalmentaja Zlatko Kranjčar. Kranjčarilla on Kroatian lisäksi Itävallan kansalaisuus.
Kranjčar pelasi nuoruutensa Dinamo Zagrebissa. Hänestä tuli 17-vuotiaana Dinamon kaikkien aikojen nuorin kapteeni. Tammikuussa 2005 hän siirtyi 24 maalin ja 90 ottelun jälkeen Dinamon "arkkiviholliseen" Hajduk Splitiin Kroatian ennätyssiirtosummalla, 1½ miljoonalla eurolla. Hajdukissa hän voitti ensimmäisellä kaudellaan maan mestaruuden.
Vuonna 2006 Kranjčar siirtyi pelaamaan jalkapalloa Englannin Valioliigaan, kun Portsmouthin silloinen manageri Harry Redknapp hankki Kranjčarin pelioikeudet Hajduk Splitiltä. 
Kesän 2009 siirtoikkunan viimeisenä päivänä Kranjčar siirtyi toiseen Englannin Valioliigaseuraan lontoolaiseen Tottenhamiin. Redknapp oli aikaisemmin siirtynyt Tottenhamin manageriksi ja hän hankki Kranjčarin uudelleen valmennuksensa alaiseksi.
Vuonna 2012 Kranjčar siirtyi neljän vuoden sopimuksella ukrainalaiseen Dynamo Kiovaan.
Syyskuun alussa 2013 Kranjčar siirtyi lainalle Englantilaiseen Queens Park Rangersiin kolmannen kerran Harry Redknappin valmennuksen alaiseksi.
Kranjčar pelasi Kroatian nuorisomaajoukkueissa (U16, U17, U19 ja U21), mutta isänsä tultua valituksi maan A-maajoukkueen valmentajaksi hän debytoi aikuisten tasolla 18. elokuuta 2004 vain hieman yli 20-vuotiaana. Vaikka ajoittain valmentajaisää on syytetty nepotismista, Niko Kranjčar on peliesityksillään lunastanut paikkansa maajoukkueen vakiokokoonpanossa. Hän oli mukana vuoden 2006 MM-kisoissa, jossa pelasi kaikissa Kroatian kolmessa ottelussa. Kranjčar on pelannut 24 maaottelua, joissa on tehnyt kolme maalia .
Anthony Šerić

Anthony "Ante" Šerić (s. 15. tammikuuta 1979 Sydney, Australia) on australialaissyntyinen Kroatiaa edustava jalkapalloilija. Keskikentällä pelaava Šerić on vuodesta 2005 edustanut kreikkalaista Panathinaikosta.
Anthony Šerić syntyi kroaattiperheeseen Australian Sydneyssä. Hän sai stipendin Australian urheiluinstituuttiin. Šerić aloitti ammattilaisuransa Kroatiassa Hajduk Splitissä. Sitten hän muutti Italiaan Serie A:han, jossa pelasi Veronassa, Bresciassa, Parmassa ja Laziossa ennen siirtymistään Panathinaikosiin.
Šerić pelasi ensimmäisen maaottelunsa 29. toukokuuta 1998 Pulassa Slovakiaa vastaan. Hän valitsi Kroatian maajoukkueen vaikka olisi valittu Australiankin joukkueeseen .
Hän on ollut Kroatian joukkueessa 1998, 2002 ja 2006 MM-kisoissa, mutta ei ole pelannut niissä yhtään ottelua. Šerić on pelannut 14 maaottelua .
Alghero

Alghero (, sardiksi "S'Alighera") on kaupunki Sardinian saaren luoteisosassa Italiassa, Sassarin maakunnassa. Kaupungissa on runsaat 40 000 asukasta.
Algherossa on perinteisesti puhuttu vanhaa katalaanin murretta algareesia, jonka Kataloniasta tulleet valloittajat toivat alueelle karkotettuaan alkuperäisen sardinkielisen väestön 1300-luvun loppupuolella. Kaupungin viralliseksi kieleksi tuli 1600-luvulla espanja ja myöhemmin italia. Vielä nykyäänkin suuri osa Algheron asukaista ymmärtää Algheron katalaania. 
Historia.
Nykyisen kaupungin alue on ollut asutettuna esihistoriallisilta ajoilta lähtien. Nuraghe-sivilisaatio on vallinnut alueella 1500-luvulta eaa. lähtien, ja kaupungin ympäristöstä on löydetty foinikialaisten rakennusten jäänteitä. 
Algheron perusti linnoitetuksi satamaksi vuonna 1102 genovalainen Dorian perhe. Suku hallitsi kaupunkia vuosisatojen ajan, lyhyttä Pisanon suvun valtakautta (1283–1284) lukuun ottamatta. Vuonna 1353 kaupungin valtasivat aragonilaiset, ja myöhemmin se kasvoi katalonialaisten ja aragonilaisten muuttajien ansiosta. 1500-luvun alussa Alghero sai kuninkaan kaupungin aseman (ciutat de l'Alguer) ja kehittyi taloudellisesti. 
Aragonilaisia seurasi Habsburgien Espanja, jonka valtakausi päättyi vuonna 1702. Vuonna 1720 Alghero ja muu Sardinia joutuivat Piemonten haltuun. Vuoden 1750 tienoilla rakennettiin leveä kanava parantamaan kaupunginniemen puolustusta. 
Fasistien valtakaudella maailmansotien välissä aloitettiin läheisten Fertilian ja S.M. La Palman lähiöiden rakentaminen ja kaupunkia ympäröiviä soita kuivatettiin. Malariaa esiintyi läheisellä maaseudulla kuitenkin 1950-luvulle asti. Toisen maailmansodan aikana Algheron vanhakaupunki kärsi pahoja vaurioita pommituksissa, mutta sodan jälkeen kaupungista tuli suosittu turistikohde. 
Kaupungin suojeluspyhimys on arkkienkeli Mikael.
Tyvitumake

Tyvitumakkeet eli basaaligangliot ovat joukko etuaivojen rakenteita, jotka sijaitsevat aivokuoren alla. Niillä on merkitystä motoriikan sekä oppimisen kannalta. Tyvitumakkeet muokkaavat raajojen liikkeistä tarpeeseen sopivia ja tarkoituksenmukaisia. Niiden tarkoituksena on siis motorisen toiminnan modulointi ja integrointi. Ne myös estävät tarpeettomien ja ei-toivottujen liikkeiden syntyä. Tyvitumakkeet ovat tärkeitä myös asennon ja lihastonuksen ylläpitämisessä. Tyvitumakkeisiin kuuluvat häntätumake (nucleus caudatus), aivokuorukka (putamen), nucleus subthalamicus, mustatumake (substantia nigra) ja linssitumakkeen pallo (globus pallidus). Yhdessä aivokuorukka (putamen) ja linssitumakkeen pallo (globus pallidus) muodostavat linssitumakkeen (nucleus lentiformis), joka puolestaan yhdessä häntätumakkeen (nucleus caudatus) kanssa muodostaa aivojuovion (corpus striatum).
Tyvitumakkeiden vajaatoiminta aiheuttaa laajasti häiriöitä ihmisen hallittujen lihasliikkeiden syntyyn, asennon säätelyyn, lihastonukseen ja voi aiheuttaa hallitsemattomia lihasliikkeitä.
Yhteydet muualle keskushermostoon.
Motoriselta kuorikerrokselta lähtevät pyramidiradan hermosyyt ovat yhteydessä caudatukseen ja putameniin. Caudatuksesta ja putamenista lähtevät radat kulkevat edelleen pallidumiin ja sieltä ansa lenticularis -muodostumana capsula internan läpi talamuksen etuosan tumakkeisiin, joista on ratayhteys takaisin isoaivokuoreen. Osa ansa lenticulariksen hermosyistä kulkee subtalamiseen tumakkeeseen nucleus ruberiin, ydinjatkoksen nucleus olivariukseen ja formatio reticularikseen. Näistä alkavat hermosyyt kulkevat aivohermojen motorisiin tumakkeisiin ja selkäytimen motoneuroneihin. Tyvitumakkeiden epäsuorat yhteydet alempiin motorisiin järjestelmiin estävät täydellisen liikehalvauksen synnyn pyramidiradan alempien osien vaurioituessa.
Sairaudet.
Esimerkiksi Parkinsonin ja Huntingtonin taudit aiheutuvat tyvitumakkeiden vaurioista. Parkinsonin taudissa aiheutuu liikkeiden aloittamisen hitautta ja levossa olevien lihasten vapinaa. Myös raajojen lihastonus on kohonnut ja raajat ovat jäykät. Parkinsonin taudin etiologia eli aiheuttava syy ei ole tiedossa. Sairaudessa substantia nigran dopamiinisolut tuhoutuvat. Huntingtonin taudissa vaurio on nucleus caudatuksen, putamenin ja globus palliduksen välisissä yhteyksissä. Raajojen jäykkyys on tyypillinen piirre tyvitumakkeiden vajaatoiminnassa ja aiheuttaa lihaksen jäykkyyden koko liikealueella. Spastisesta lihaksesta tyvitumakkeiden aiheuttama jäykkyys eroaa siten, että alussa raaja vastustaa liikettä voimakkaasti kunnes myötää äkisti.
Huntingtonin taudissa tai levodopa-lääkkeen vaikutuksen alaisena ihmisellä aiheutuu tahdosta riippumattomia liikkeitä.
Haley Barbour

Haley Reeves Barbour (s. 22. lokakuuta 1947 Yazoo City, Mississippi) on yhdysvaltalainen poliitikko. Hän toimi tammikuusta 2004 tammikuuhun 2012, kaksi nelivuotiskautta, Mississippin osavaltion kuvernöörinä. Hän on poliittiselta suuntaukseltaan republikaani. Barbour nousi Yhdysvalloissa kansalliseen tietouteen Mississippin kärsittyä hurrikaani Katrinasta. 
Koulutukseltaan Barbour on juristi. Hän suoritti tutkintonsa Mississippin yliopistossa vuonna 1973. Ennen valintaansa kuvernööriksi hän toimi lobbaukseen erikoistuneen Barbour, Griffith and Rogers -yrityksen johdossa.
Gösta Ågren

Sven Gösta Ågren (3. elokuuta 1936 Uudenkaarlepyyn maalaiskunta – 24. kesäkuuta 2020) oli suomenruotsalainen runoilija ja elokuvaohjaaja, koulutukseltaan filosofian tohtori.
Elämä ja ura.
Ågren opiskeli Svenska Filminstitutetin elokuvakoulussa vuosina 1964–1966; hänen ensimmäinen ja ainoa täyspitkä elokuvansa "Lapualaisballadi" valmistui 1969. Hän väitteli tohtoriksi Tukholman yliopistossa 1971 aiheenaan Dan Anderssonin elämä ja runous 1916–1920. Väitöskirjan otsikko on "Kärlek som i allting bor".
Kirjailijan- ja tutkijanuransa ohella Ågren työskenteli tehtaassa, Helsingin yliopiston kirjastossa, toimittajana "Ny Tid" -lehdessä, opettajana kansanopistossa Kalixissa Ruotsissa sekä elokuvaohjaajana 1965–1975, jolloin valmistui muun muassa television draamasarja "Amirika".
Ågrenin ensimmäinen runokokoelma "Kraft och tanke" ilmestyi 1955. Läpimurtokokoelmia 1970-luvulla olivat "Var inte rädd" ja "Molnsommar". Runoilijanura huipentui Jär-trilogiaan: "Jär" (murteellisesti 'här', 1988), " Städren" (= 'Städerna', 1990) ja "Hid" (= 'Hit', 1992). Trilogian ensimmäisestä osasta hän sai Finlandia-palkinnon 1988. Lisäksi hänen teoksensa "Dikter utan land" (2015) oli ehdolla Yleisradion Tanssiva karhu -runouspalkinnon saajaksi vuonna 2016.
Ågrenille ovat olleet tärkeitä aiheita historia ja suomenruotsalainen identiteetti. Perimmiltään hänen runoutensa koettaa ymmärtää inhimillisen olemassaolon epävarmuutta ja tilapäisyyttä.
Ågrenin veljiä olivat kirjailijat Erik Ågren ja Leo Ågren. Sisar Inga Ågren (1932–1965) julkaisi runokokoelman "Livet som är och förblir" (1963). Gösta Ågren toimitti vuonna 1981 Inga Ågrenin runoista teoksen "Liv: Samlade dikter", johon sisältyy myös elämäkerta.
Ågren harrasti virsikanteleen soittoa. Hän oli aktiivinen ja näkyvä kulttuuripersoona ruotsinkielisellä Pohjanmaalla. Marraskuussa 2006 Suomen tasavallan presidentti myönsi Ågrenille Suomen Leijonan Pro Finlandia -mitalin, ja vuonna 2019 hänelle myönnettiin Ruotsin akatemian Bellman-palkinto.
Ågrenin tuotantoa on käännetty muun muassa suomeksi, englanniksi, ranskaksi, espanjaksi, islanniksi, venäjäksi, hollanniksi ja unkariksi.
Kédougou

Kédougou on kaupunki ja Kédougoun alueen hallinnollinen keskus Senegalissa. Se sijaitsee Gambiajoen varrella 700 kilometriä Dakarista kaakkoon. Vuoden 2023 väestönlaskennan mukaan kunnassa oli 59 231 asukasta.
Maantiede ja ilmasto.
Kédougoun kunta rajoittuu idässä ja etelässä Dimbolin ja lännessä ja pohjoisessa Bandafassin kuntiin. Kaupungin eteläpuolella virtaa Gambia ja pohjoispuolella sen sivujoki Dinguessou. Maisemaa leimaavat enimmillään 400 metriä korkeat kukkulat.
Seutu kuuluu Sudanin vyöhykkeeseen. Lämpötilat vaihtelevat 18 ja 38 asteen välillä.
Asutus.
Kunta käsittää kymmenen kaupunginosaa, jotka ovat Dalaba, Dandé Mayo, Dinguessou, Fadiga, Gomba, Mosquée, NDiormi, Pasteur Butler, Tripano ja Togorro. Kaupungin väestö on kasvanut nopeasti parantuneiden liikenneyhteyksien, kullankaivun ja naapurimaista tulevan muuttoliikkeen seurauksena. Kédougousta tuli aluekeskus vuonna 2008.
Liikenne, talous ja palvelut.
Kédougouun johtaa maantie N7 Dakarista. Sieltä on 107 kilometriä Malin ja 32 kilometriä Guinean rajalle.
Väestön pääelinkeinot ovat maanviljely, karjanhoito, kalastus ja kaupankäynti. Tärkeimmät viljelykasvit ovat maissi, riisi, fonio ja vihannekset. Myytäväksi kasvatetaan maapähkinää ja puuvillaa. Tuotantoeläimiä ovat naudat, vuohet, aasit, siat ja siipikarja.
Julkiset koulutuspalvelut käsittävät ala- ja yläkouluja sekä kaksi lyseota. Lisäksi on yksityislyseo, koraanikouluja ja ranskalais-arabialainen koulu. Terveyspalveluihin kuuluu terveyskeskus, kaksi terveysasemaa ja synnytyslaitosta sekä poliklinikka. Vesi- ja jätehuolto ovat puutteellisia.
Matkailu.
Alueen nähtävyyksiä ovat Niokolo-Koban kansallispuisto ja Dindefelon vesiputoukset. Kédougoussa on joukko matkailupalveluja.
Palmgren-konservatorio

Palmgren-konservatorio (aikaisemmin Palmgren-opisto ja Porin musiikkiopisto) on Porissa sijaitseva Satakunnan maakunnan suurin musiikkioppilaitos ja alueen ainoa konservatorio. Oppilaitos järjestää musiikkialan toisen asteen ammatillista koulutusta sekä taiteen perusopetusta. Palmgren-konservatorio aloitti musiikkiteknologian ammatillisen koulutuksen opetushallituksen luvalla ensimmäisenä konservatoriona Suomessa vuonna 2000. Palmgren-konservatorion rehtorina toimii Eeva-Maija Talasma ja vs. koulutussuunnittelijana Lauri Häkkinen.
Konservatorio on nimetty Porissa syntyneen säveltäjä Selim Palmgrenin mukaan. Palmgren-konservatorion historia alkaa vuonna 1931 perustetusta Porin Kansankonservatoriosta, josta myöhemmin tuli Porin musiikkiopisto. 1970-luvulta asti opetukseen on kuulunut myös rytmimusiikin opetus.
Palmgren-konservatorio järjestää musiikinopetuksen lisäksi ammattitaiteilijoiden konserttisarjaa, jossa esiintyy mielenkiintoisia kotimaisia ja kansainvälisiä muusikkovieraita sekä klassisen että rytmimusiikin lajeissa.
51 Pegasi b

51 Pegasi b on tähteä 51 Pegasi kiertävä eksoplaneetta. Se on ensimmäinen Aurinkokunnan ulkopuolelta löydetty auringonkaltaisen tähden kiertolainen. Itse planeettaa ei nähdä vaan sen aiheuttamat muutokset keskustähden liikkeessä.
Eksoplaneetalla on epävirallinen kutsumanimi Bellerophon. Bellerofon oli kreikkalaisen mytologian sankari joka ratsasti Pegasoksella. Se nimettiin myöhemmin nimellä Dimidium, samalla kerralla kun julkistettiin nimet 14 tähdelle ja 31 eksoplaneetalle jotka olivat niiden kiertoradoilla. Kansainvälinen tähtitieteellinen unioni järjesti nimistä kilpailun tähtitieteellisille kerhoille ja voittoa tavoittelemattomille organisaatioille vuonna 2014.
Planeetta on 0,052 AU:n päässä tähdestään, ja sen kiertoaika on 4,231 Maan vuorokautta, eli sen kiertorata kulkee erittäin lähellä tähden pintaa. 
Siksi 51 Pegasi b -planeettaa kutsutaan "kuumaksi jupiteriksi". Planeetan massan alaraja on noin 0,468 kertaa Jupiterin massa. Tarkkaa massaa ei tunneta, koska spektroskooppinen menetelmä ei kerro planeetan radan kaltevuutta eli inklinaatiota. Planeetta on löydetty mittaamalla tähden säteisnopeuden muutoksia, jotka kertovat planeetan aiheuttamat häiriöt vain yhdessä suunnassa. 51 Peg b on kaasujättiläinen, jonka pintalämpötila on noin 1200 K.
Eksoplaneetan löysivät Michel Mayor ja Didier Queloz Haute-Provencessa Ranskassa, kun he havaitsivat planeetan aiheuttaman 70 m/s:n muutoksen tähden säteisnopeudessa tarkalla ELODIE-spektrografilla, jonka tarkkuus oli silloin jopa ±7 m/s.
Ivan Bošnjak

Ivan Bošnjak (s. 6. helmikuuta 1979 Vinkovci, Jugoslavia) on kroatialainen jalkapalloilija. Hyökkäävänä keskikenttäpelaajana ja kärkimiehenä pelaava Bošnjak on solminut kesäkuussa 2006 sopimuksen belgialaisen KRC Genkin kanssa.
Bošnjak aloitti ammattilaisuransa kotikaupunkinsa HNK Cibaliassa kaudella 1996/1997. Vuonna 2000 hän siirtyi Hajduk Splitiin, jossa pelasi kaksi kautta. Vuonna 2000 hänet valittiin sarjan vuoden parhaaksi pelaajaksi. Tämän jälkeen Bošnjak vietti yhden pelikauden Libyassa Al-Ittihad Tripolissa, muttei päässyt pelaamaan yhtään virallista ottelua. Bošnjak palasi Kroatiaan ja Dinamo Zagrebiin vuonna 2004. Dinamossa hän voitti Kroatian liigan maalikuninkuuden vuonna 2006 22 maalilla.
Ensimmäisen maaottelunsa Bošnjak pelasi 16. elokuuta 2000 Slovakiaa vastaan. Hän oli mukana vuoden 2006 MM-kisoissa, mutta peliaika jäi Japani-ottelussa pelattuun neljään minuuttiin. Bošnjak on pelannut 14 maaottelua, joissa on tehnyt yhden maalin .
Kumykit

Kumykit (Кумыки, "Kumyki," Къумукълар, "Qumuqlar") ovat turkkilainen kansa, joka asuu Kaukasian itäosassa, etenkin Dagestanissa. Heidän asuinalueensa ulottuu pohjoisessa Kumykkiylänköön ja etelässä Terekkiin sekä idässä Kaspianmereen. Kumykkiylänkö on hyvin hedelmällistä aluetta. 
Venäjällä asui vuoden 2002 väestönlaskennan mukaan 422 000 kumykkiä, joista asui Dagestanissa 267 500, jossa he muodostavat 12 prosenttia väestöstä ja ovat näin ollen maan kolmanneksi suurin etninen ryhmä. Pohjois-Ossetia-Alaniassa asuu 12 659 kumykkia mikä on 1,78 prosenttia tasavallan väestöstä. Jonkin verran kumykkeja asuu myös Venäjän ulkopuolella lähinnä entisen Neuvostoliiton alueella. Esimerkiksi Ukrainassa asui vuoden 2001 väestönlaskennan mukaan 718 kumykkia. 
Kumykit puhuvat turkkilaisiin kieliin kuuluvaa kumykkia. Uskonnoltaan kumykit ovat pääasiassa sunnalaisia muslimeita, mutta heillä on säilynyt joitain uskonnollisia rituaaleja ajalta ennen islamiin kääntymistä.
Historia.
Oletettavasti Klaudios Ptolemaios tunsi kumykit nimellä "kami" ja "kamaks". Useat tutkijat pitävät kumykkeja kasaarien jälkeläisinä. A. Vambry olettaa kumykkien asettuneen nykyiselle asuinalueelleen kasaarien kuningaskunnan kukoistusaikana 700-luvulla. Kumykeilla oli 1500-, 1600- ja 1700-luvuilla itsenäinen kuningaskunta, jonka pääkaupunkina oli Tarki ja jonka hallitsijaa kutsuttiin nimellä Šamkhal.
Venäjä rakensi kumykkien alueelle linnoituksia vuonna 1559. Kumykit olivat naapurikansojaan sivistyneempiä, minkä vuoksi muut kaukasialaiset kansat kunnioittivat heitä. 
Viime vuosina kumykkinationalistit, kuten Salau Aliev ovat, kasaarien historian innoittamina vaatineet kumykeille johtoasemaa Dagestanissa.
Darginit

Darginit (myös dargvalaiset tai dargit) on kaukasialainen kansa Dagestanin länsiosassa Kaukasiassa Venäjällä. Dargiinit puhuvat dagestanilaisiin kieliin kuuluvaa dargvaa.
Venäjällä asui vuoden 2002 väestönlaskennan mukaan 510 000 dargiinia. Suurin osa heistä 432 400 asui Dagestanissa, missä he muodostavat 16,1 prosenttia väestöstä ja ovat näin maan toiseksi suurin etninen ryhmä. Pienempiä ryhmiä asui muun muassa Kalmukiassa (7 295 eli 2,49 prosenttia väestöstä), Hanti-Mansiassa (1 620), Tšetšeniassa (680) ja Pohjois-Ossetia-Alaniassa (401). Tämän lisäksi pieniä määriä dargiineja asuu muun muassa Azerbaidžanissa, Turkissa, Turkmenistanissa, Ukrainassa (1 610), Kazakstanissa ja Kirgisiassa.
Hadrianus VI

Paavi Hadrianus VI (syntyjään Adrian Florisz Dedel; 2. maaliskuuta 1459 Utrecht, Utrecht, Alankomaat – 14. syyskuuta 1523) oli paavina 9. tammikuuta 1522 – 14. syyskuuta 1523. Hän oli myös tulevan hallitsijan Kaarle V:n opettaja vuodesta 1507 lähtien. Hadrianus lähetettiin vuonna 1515 Espanjaan valmistelemaan Kaarle I:n, tulevan Kaarle V:n kruunaamista.
Piispasta paaviksi.
Hadrianus nimitettiin Kaarle V:n avulla Tortosan piispaksi. Kaarlen ollessa Saksassa vuonna 1520, hän uskoi Hadrianukselle ja kardinaali Jimenéz de Cisnerosille vastuun valtakunnan hallinnosta. Hadrianuksesta tuli paavi 9. tammikuuta 1522, hieman alle 63-vuotiaana. Hänen valintansa paaviksi tapahtui 27. joulukuuta 1521 – 2. tammikuuta 1522 välisenä aikana. Hadrianus kuoli kuitenkin jo 14. syyskuuta 1523, ehdittyään toimia paavina vain noin puolitoista vuotta.
Hadrianus oli tinkimätön toimissaan. Hän muutti asuntonsa Vatikaanin ylimpään kerrokseen, ja hänellä oli palvelijoina vain Hollannista mukanaan tuomansa henkilökunta, johon kuului sihteeri, palvelija ja vanha taloudenhoitajatar. Hadrianus pudotti kardinaalien palkat 6 000 dukaattiin ja taisteli simoniaa sekä nepotismia vastaan, minkä seurauksena hänestä tuli äärettömän vihattu roomalaispapiston keskuudessa.
Hadrianus VI:n jälkeen seuraava ei-italialainen paavi oli vasta Johannes Paavali II 455 vuotta myöhemmin. Hadrianuksen sairastuttua ja kuoltua, häntä hoitaneen lääkärin talon eteen ilmestyi kukkia, joihin oli kätkettynä teksti ”Isänmaan Vapauttajalle”. Hadrianus VI on haudattu Pius II:n ja Pius III:n väliin, ja haudalla on hautakirjoitus ”Hic jacet impius inter Pius”.
Innocentius VIII

Innocentius VIII (alk. Giovanni Battista Cibo, 1432 – 25. heinäkuuta 1492) oli paavina 29. elokuuta 1484 – 25. heinäkuuta 1492. Hänestä tuli paavi noin 52-vuotiaana, mikä on hyvin nuori ikä paaville. Innocentius VIII:n kausi loppui 25. heinäkuuta 1492 eli hän ehti olla paavina alle kahdeksan vuotta.
Innocentius VIII:n julkaisema bulla "Summis desiderantes affectibus" salli noitien polttamisen roviolla ja se mahdollisti noitavainot.
0DFx

0DFx (tunnetaan myös Zero Defects tai Zero Defex) oli hardcore punk -yhtye. The Bursting Brains -yhtyeen Tom Seiler, The Nelsons -yhtyeen Mick Hurray ja V-Nervz -yhtyeen Jim Friend perustivat yhtyeen Akronissa, Ohiossa vuoden 1981 lopussa.
Jäsenet.
lyhytaikaiset jäsenet
Tomislav Butina

Tomislav Butina (s. 30. maaliskuuta 1974, Zagreb, Jugoslavia) on kroatialainen jalkapallomaalivahti. Hän solmi helmikuussa 2006 kreikkalaisen Olympiakosin kanssa vuoteen 2009 asti kestävän sopimuksen .
Butina aloitti uransa kroatialaisissa seuroissa mukaan lukien eräs maan suurseuroista Dinamo Zagreb, jossa hän pelasi vuosina 1997-2003. Sieltä hän siirtyi Belgiaan Club Bruggeen, jossa pelasi vuosina 2003-2006. 
Butinan ensimmäinen maaottelu oli 5. syyskuuta 2001 San Marinoa vastaan. Hän oli vuosien 2002 ja 2006 MM-joukkueissa, mutta ei päässyt lopputurnauksissa pelaamaan. Sen sijaan vuoden 2004 EM-kisoissa hän torjui Kroatian kaikissa kolmessa ottelussa. Butina on pelannut 28 maaottelua .
HD 209458 b

HD 209458b on Henry Draperin luettelon tähteä HD 209458 kiertävä eksoplaneetta. Se luokitellaan kuumien jupiterien luokkaan, sillä sen keskietäisyys keskustähdestä on vain 0,045 AU:ta. HD 209458b havaittiin keskustähden spektriviivojen siirtymiä tutkimalla 5. marraskuuta 1999, mutta sen olemassaolo varmistui myöhemmin fotometrisestä valokäyrästä, jossa oli nähtävissä planeetan ylikulku tähden pinnan yli. HD 209458b oli ensimmäinen planeetta, jonka ylikulku kyettiin havaitsemaan. HD 209458b on vuorovesilukkiutunut keskustähteensä ja sen lämpötilaksi arvoidaan noin 750 °C.
Planeettaa HD 209458b kutsutaan joskus epävirallisella nimellä Osiris, egyptiläisen manalan ja hedelmällisyyden jumalan mukaan.
Kaasukehä.
Koska HD 209458b sijaitsee varsin lähellä keskustähteään ja kulkee Maasta katsottuna keskustähtensä editse aina kolmen ja puolen vuorokauden välein, sen ilmakehää on pystytty tutkimaan paljon. Siitä tulikin ensimmäinen eksoplaneetta, jolla tiedetään olevan ilmakehä, kun vuonna 2001 avaruusteleskooppi Hubblen havaintojen perusteella planeetan spektristä havaittiin natriumin 589,3 nanometrin absorptioviivat. Tähdenpeittojen perusteella planeetan albedoksi arvoidaan vain 0,3. Tämä viittaa siihen hieman yllättäväänkin tulokseen, ettei planeetalla ilmeisesti ole pilviä kaasukehässään.
Vuonna 2003 planeetan ympärillä havaittiin olevan laaja vedystä, hiilestä ja hapesta muodostuva pilvi, joka muodostuu planeetan kaasukehästä paenneesta aineksesta. Pilven pituudeksi arvioitiin noin 200 000 kilometriä. HD 209458b:n arvellaan menettävän kaasukehästään vetyä noin 1 – 5 × 108 kg/s, minkä seurauksena planeetta menettää massastaan noin 7 % viidessä miljardissa vuodessa.
10. huhtikuuta 2007 yhdysvaltalaisen Lowellin observatorion tutkijat ilmoittivat havainneensa vesihöyryä HD 209458b:n ilmakehästä. Näin siitä tuli ensimmäinen eksoplaneetta, jolla ilmeisesti esiintyy vettä. Havainto on tosin sittemmin myös kyseenalaistettu.
Carmit Bachar

Carmit Bachar (s. 4. syyskuuta 1974 Los Angeles, Kalifornia) on yhdysvaltalainen laulaja-tanssija ja The Pussycat Dollsin entinen jäsen. Bachar liittyi The Pussycat Dollsiin vuonna 1995 jolloin se oli vielä burleskiryhmä. Hän on yhtyeen entisistä jäsenistä vanhin ja se jäsen joka oli yhtyeessä pisimmän ajan. Kuten muutkin yhtyeen jäsenet, hän oli Interscope Recordsin palkattu työntekijä.
Bachar on myös esiintynyt elokuvissa "13 ja risat" ("13 Going on 30"), "Polly tuli kuvioihin" ("Along Came Polly") ja "Skorpionikuningas" ("The Scorpion King") sekä The Pussycat Dollsin kanssa elokuvassa "Charlien enkelit – kurvit suoriksi" ("Charlie's Angels: Full Throttle").
Bachar ilmoitti 8. maaliskuuta 2008 eroavansa Pussycat Dollsista ryhmän virallisella nettisivulla. Hän on nykyään naimisissa ja hänellä on yksi lapsi.
Sileshi Sihine

Sileshi Sihine (s. 29. tammikuuta 1983 Sheno, Etiopia) on etiopialainen kestävyysjuoksija.
Sihine aloitti juoksuharjoittelun koululaisena Haile Gebrselassien innoittamana. Hänet valittiin maajoukkueeseen, kun hän sijoittui kymmenen parhaan joukkoon maansa mestaruuskilpailujen 10 000 metrin juoksussa 2001. 2002 hän osallistui maastojuoksun MM-kisoihin Dublinissa ja sijoittui nuorten sarjan kuudenneksi. Saman vuoden heinäkuussa Kingstonissa järjestetyissä yleisurheilun nuorten MM-kisoissa hän oli 10 000 metrillä toinen häviten ainoastaan maanmiehelleen Gebre-egziabher Gebremariamille.
Vuonna 2003 Sihine avasi kilpailukautensa juoksemalla toiseksi maastojuoksun Etiopian mestaruuskilpailuissa. Tämän ansiosta hän sai paikan maastojuoksun MM-kisoissa Lausannessa, jossa sijoittui seitsemänneksi pitkällä matkalla. Samana vuonna hän voitti Etiopian mestaruuden sekä 10 000 metrin että 5 000 metrin juoksussa. Hän paransi 5 000 metrin ennätystään Rooman GP:ssä aikaan 13.06,53. Pariisin MM-kisoissa hän juoksi 10 000 metrillä pronssille ajalla 27.01,44. Juoksun jälkimmäiset 5 000 metriä hän juoksi aikaan 13.08,7, joka oli hyvin lähellä hänen ennätystään 5 000 metrillä. Hän päätti kautensa voittamalla 10 000 metrin kilpailut Afrikan kisoissa ja Afrikan-Aasian kisoissa sekä sijoittumalla viidenneksi 5 000 metrillä.
Sihinen ensimmäiset arvokilpailut vuonna 2004 olivat maastojuoksun MM-kilpailut Brysselissä, jossa hän voitti pitkällä matkalla pronssia ja vaikutti täten siihen, että Etiopia voitti joukkuekilpailun ja lopetti Kenian 18 vuoden mittaisen voittoputken. Hän voitti samana vuonna kolmannen perättäisen Etiopian mestaruutensa ja voitti olympiahopeaa Ateenan olympialaisissa 10 000 metrillä. Loppuvuodesta hän voitti vielä 5 000 metrin kilpailun sekä juoksi 15 kilometrin maantiejuoksun aikaan 41.38, joka jäi vain yhdeksän sekuntia maailmanennätyksestä.
Alkuvuodesta 2005 Sihine kärsi loukkaantumisista. Hän oli kuitenkin kunnossa Helsingin MM-kisoissa, joissa hän juoksi 10 000 metrillä hopealle maanmiehensä Kenenisa Bekelen jälkeen. 5 000 metrillä Sihine aloitti loppukirinsä 400 metriä ennen maalia. Hän johti vielä loppusuoralle tultaessa, mutta joutui antautumaan Kenian Benjamin Limolle ja jäi hopealle. hän voitti jälleen 5 000 metrin kilpailun. Hän osallistui myös ensimmäistä kertaa puolimaratonin maailmanmestaruuskilpailuihin, jotka järjestettiin Edmontonissa. Sihine oli kilpailun neljäs ajalla 1.01.14. 2006 maastojuoksun MM-kisoissa Fukuokassa Sihine juoksi pitkällä matkalla toiseksi ja lyhyellä matkalla kahdenneksitoista. Etiopia saavutti joukkuekilpailuista pitkällä matkalla pronssia ja lyhyellä hopeaa.
Sihine sijoittui Mombasan maastojuoksun MM-kisoissa 2007 kuudenneksitoista. Myöhemmin samana vuonna hän voitti Osakan MM-kisoissa MM-hopeaa 10 000 metrillä ja sijoittui 5 000 metrillä kuudenneksi. Edinburghin maastojuoksun MM-kisoissa 2008 hän oli viidestoista. Pekingin olympialaisissa samana vuonna Sihine varmisti Etiopian kaksoisvoiton Kenenisa Bekelen takana 10 000 metrin juoksussa. Daegun MM-kisoissa 2011 hän sijoittui 10 000 metrillä kahdeksanneksi ajalla 27.34,11.
Artesaani

Artesaani ("käsi- ja taideteollisuusalan perustutkinto") on ammatillisessa oppilaitoksessa suoritettava käsi- ja taideteollisuusalan toisen asteen tutkinto. Artesaaniksi valmistuneet työskentelevät erilaisissa käsityön, tuotannon ja palvelun ammateissa tai itsenäisinä ammatinharjoittajina. Artesaaniksi opiskelevat suuntautuvat opinnoissaan tiettyyn käsi- tai taideteollisuuden alaan, esimerkiksi tekstiilien tai vaatetuksen suunnitteluun, korujen valmistukseen tai huonekalujen valmistukseen. Artesaani-nimikkeen alla toimiikin poikkeuksellisen laaja määrä eri tehtäviin suuntautuneita ammattilaisia.
Artesaanin tutkinto on 120 opintoviikon laajuinen ja siihen sisältyy vähintään 20 opintoviikon työssäoppimisjakso ja vähintään 2 opintoviikon opinnäytetyö. Käsi- ja taideteollisuusalan perustutkinnon suorittaminen antaa yleisen jatko-opintokelpoisuuden. Ammattikorkeakoulun artenomin ja vestonomin tutkinnot ovat luontevia tapoja syventää asiantuntemustaan. Myös Taideteollisen korkeakoulun eri osastot tarjoavat sopivaa jatkokoulutusta.
Boeing–Sikorsky RAH-66 Comanche

Boeing/Sikorsky RAH-66 Comanche on Boeingin ja Sikorskyn Yhdysvaltain maavoimille kehittämä sotilashelikopterin prototyyppi. Siitä piti tulla ensimmäinen Yhdysvaltojen jokasään aseistettu tiedusteluhelikopteri ja ensimmäinen häiveteknologiaa käyttävä helikopteri, mutta sen kehitysprojekti lopetettiin helmikuussa 2004.
Projekti.
Yhdysvaltain maavoimat aloitti 1982 Light Helicopter Experimental (LHX) -ohjelman Vietnamin sodan aikaisten AH-1 Cobra ja OH-58 Kiowa -tiedusteluhelikopterien korvaamiseksi. Ohjelma lopetettiin 23. helmikuuta 2004, jolloin se oli maksanut 6,9 miljardia dollaria ja prototyyppejä oli valmistunut kaksi. Suunniteltujen 121 kopterin valmistaminen vuoteen 2011 mennessä olisi tullut laskemien mukaan maksamaan vielä 14,6 miljardia ja niiden päivittäminen ajan tasalle kaksi miljardia lisää.
Tekniset tiedot.
Comanche on 13,1 m pitkä ja 3 500 kg. Osittain komposiittimateriaaleista rakennetun Comanchen häiveominaisuuksiin kuuluvat sisäänvedettävät asejärjestelmät ja tutkan säteitä absorboivat materiaalit. Sen melutaso oli niin ikään huomattavan pieni verrattuna muihin saman luokan helikoptereihin. Comancheissa oli hyvin kehittyneitä tunnistus- ja navigointijärjestelmiä, niinpä se pystyi toimimaan yöllä ja huonossa säässä toisin kuin esimerkiksi Kiowa Warrior. Comanchen siirtolentomatka oli 2 330 km.
Ashley Roberts

Ashley Allyn Roberts (s. 14. syyskuuta 1981 Phoenix, Arizona) on yhdysvaltalainen laulaja-tanssija ja malli, joka kuului The Pussycat Dolls -yhtyeeseen vuosina 2003–2010. Robertsia kutsuttiin ulkonäkönsä takia aluksi nimellä "Barbie Doll". Myöhemmin häntä kutsuttiin yhtyeessä nimellä "Angel Doll".
Roberts aloitti tanssimisen kolmen vuoden iässä ja laulamisen kahdeksanvuotiaana. Hänen isänsä soitti rumpuja The Mamas &amp; the Papas -yhtyeessä. High schoolin aikana kesälomilla Roberts matkusti Yhdysvaltojen länsirannikolle opiskelemaan modernia tanssia ja high schoolin jälkeen hän muutti pysyvästi Los Angelesiin. Roberts esiintyi televisiomainoksissa ja musiikkivideoilla. 
Pussycat Dolls-yhtyeeseen Roberts liittyi yhdessä Kimberly Wyattin, Jessica Suttan ja Melody Thorntonin kanssa vuonna 2003. Burleski-yhtyeen keulakuva oli laulaja-tanssija Nicole Scherzinger. Hän sai tällöin myös Interscope Recordsin levytyssopimuksen. Roberts oli tyttöyhtyeen laulaja ja taustatanssija vuoteen 2010 asti. The Pussycat Dolls tunnetaan maailmanlaajuisesti hittialbumeistaan "PCD" (2005) ja "Doll Domination" (2008). Roberts erosi yhtyeestä pian Kimberly Wyattin jälkeen riitaannuttuaan Scherzingerin kanssa. Muut naiset jättivät bändin myös osittain samoista syistä.
Yhtyeestä lähdön jälkeen Roberts on saanut nimeä useissa eri projekteissa. Hän julkaisi omaa musiikkiaan vuodesta 2010 lähtien, ja singlejä olivat muun muassa "A Summer Place", "Dirrty Up" ja "Yesterday". Vuonna 2014 hän julkaisi debyyttisooloalbuminsa "Butterfly Effect". Musiikin lisäksi Roberts on tullut tunnetuksi tv-esiintymisistään Isossa-Britanniassa. Hän oli mukana tosi-tv-sarjassa "I'm A Celebrity... Get Me Out of Here!" sekä tanssikilpailuohjelmassa "Dancing on Ice". Roberts on esiintynyt myös tv-sarjoissa "Ant &amp; Dec's Saturday Night Takeaway" (suom. "Huuma") ja "90210". Vuonna 2008 hän teki roolin tanssielokuvassa "Make It Happen".
Ashley Roberts on toiminut Garnierin mainoskasvona Ambre Solaire-itserusketustuotteelle. Hän on myös lanseerannut oman alusvaatemallistonsa Sydneyssä sekä parfyymin "Ashley by Ashley Roberts".